Predkladacia správa

Materiál „Ročná správa o nezrovnalostiach za rok 2007“ (ďalej len „správa“) 
na rokovanie vlády Slovenskej republiky predkladá vedúci Úradu vlády Slovenskej republiky na základe  úlohy B. 3. uznesenia vlády SR  č. 547 z 27. júna 2007 k návrhu Národnej stratégie ochrany finančných záujmov Európskeho spoločenstva v Slovenskej republike. Správa má informatívny charakter a predkladá sa prvýkrát. 

Cieľom správy je informovať vládu Slovenskej republiky o  počte a  druhoch  nezrovnalostí, ktoré boli nahlásené odboru ochrany finančných záujmov Európskej únie a boja proti korupcii, sekcie kontroly a boja proti korupcii Úradu vlády SR 
a  Colnému riaditeľstvu SR.

Správa bola vypracovaná v spolupráci s Colným riaditeľstvom Slovenskej republiky  a  následne prerokovaná a schválená Riadiacim výborom pre ochranu finančných záujmov Európskeho spoločenstva v Slovenskej republike (ďalej len „riadiaci výbor“), dňa 25. septembra 2008. Členmi riadiaceho výboru sú zástupcovia Úradu vlády Slovenskej republiky, Ministerstva financií slovenskej republiky, Ministerstva výstavby a regionálneho rozvoja Slovenskej republiky, Ministerstva hospodárstva Slovenskej republiky, Ministerstva práce, sociálnych vecí a rodiny Slovenskej republiky, Ministerstva školstva Slovenskej republiky, Ministerstva zdravotníctva Slovenskej republiky, Ministerstva pôdohospodárstva Slovenskej republiky, Ministerstva vnútra Slovenskej republiky, Ministerstva životného prostredia Slovenskej republiky, Ministerstva dopravy, pôšt a telekomunikácií Slovenskej republiky, Ministerstva spravodlivosti Slovenskej republiky, Ministerstva kultúry Slovenskej republiky, Úradu pre verejné obstarávanie, Najvyššieho kontrolného úradu Slovenskej republiky, Generálnej prokuratúry Slovenskej republiky, Národnej banky Slovenska, Slovenskej informačnej služby, Colného riaditeľstva Slovenskej republiky a Daňového riaditeľstva Slovenskej republiky.   

Prijatie predloženého materiálu nemá finančný, ekonomický a environmentálny vplyv, vplyv na zamestnanosť a podnikateľské prostredie, taktiež  nemá dopad na výdavky štátneho rozpočtu.